พฤษภาคม พ.ศ. 2549

พฤษภาคม พุทธศักราช 2549 เป็นเดือนที่ 5 ของปี พ.ศ. 2549 วันแรกของเดือนเป็นวันจันทร์ วันสุดท้ายของเดือนเป็นวันพุธ

 วันพุธที่ 31 พฤษภาคม 2549 
 จากกรณีที่ กกต. ได้แต่งตั้งคณะอนุกรรมการสอบสวนกรณีพรรคการเมืองใหญ่จ้างพรรคเล็ก ให้ส่งผู้สมัครรับเลือกตั้ง ซึ่งมีผลสอบที่พาดพิงถึงแกนนำพรรคไทยรักไทย กกต.ได้เชิญผู้ที่ถูกพาดพิงเข้าชี้แจง ซึ่งรวมถึงพลเอกธรรมรักษ์ อิศรางกูร ณ อยุธยา รัฐมนตรีว่าการกระทรวงกลาโหม (กปส.) 
 กรมอุตุนิยมวิทยา เตือนประชาชนบริเวณภาคเหนือ และภาคตะวันออกเฉียงเหนือ ระวังภัยจากฝนตกหนักและน้ำท่วมฉับพลัน ในระยะ1-2 วันนี้ (กปส.) 
 ยอดผู้เสียชีวิตจากแผ่นดินไหวในอินโดนีเซียสูงเกือบ 5,700 คนแล้ว ขณะที่ความหวังที่จะพบผู้รอดชีวิตลดน้อยลงทุกขณะ (กปส.) 

 วันอังคารที่ 30 พฤษภาคม 2549 
 คณะรัฐมนตรีเห็นชอบกำหนดวันเลือกตั้งใหม่เป็นวันที่ 15 ตุลาคม เลื่อนจากข้อเสนอเดิมวันที่ 22 ตุลาคม เนื่องจากตรงกับวันสำคัญในศาสนาอิสลาม (กปส.) 
 ประธานาธิบดีชานานา กุฌเมา ของประเทศติมอร์-เลสเต ได้เข้าควบคุมดูแลการใช้อำนาจฉุกเฉิน โดยเป็นผู้ดูแลกองทัพแต่เพียงผู้เดียว หลังจากที่ได้เกิดเหตุการณ์รุนแรงในติมอร์-เลสเต (กปส.) 

 วันอาทิตย์ที่ 28 พฤษภาคม 2549 
 มีจำนวนผู้เสียชีวิตในประเทศอินโดนีเซียเพิ่มขึ้นเป็นกว่า 3,700 คนแล้ว หลังเกิดแผ่นดินไหวเมื่อเช้าวันที่ 27 พ.ค. บริเวณเกาะชวา (กปส.) 

 วันเสาร์ที่ 27 พฤษภาคม 2549 
 รัฐบาลพม่าขยายเวลาการกักบริเวณนางอองซานซูจี ผู้นำฝ่ายค้านออกไปอีก 1 ปี หลังจากที่กำหนดขยายเวลากักบริเวณนางซูจีครั้งก่อนเป็นเวลา 6 เดือนสิ้นสุดลงเมื่อวันที่ 27 พ.ค. (กปส.) 

 นางกอบกุล นพอมรบดี อดีต ส.ส ราชบุรี เขต 1 พรรคไทยรักไทย ถูกคนร้ายใช้อาวุธปืนเอ็ม 16 กราดยิงจนเสียชีวิต เหตุเกิดบริเวณสี่แยกนิสสัน ต.หน้าเมือง อ.เมือง จ.ราชบุรี (มติชน)

 วันศุกร์ที่ 26 พฤษภาคม 2549 
 นายโคฟี อันนัน เลขาธิการสหประชาชาติ (ยูเอ็น) เดินทางเยือนประเทศไทยอย่างเป็นทางการ เข้าเฝ้าเพื่อทูลเกล้าทูลกระหม่อมถวายรางวัลความสำเร็จสูงสุดด้านการพัฒนามนุษย์ แด่พระบาทสมเด็จพระเจ้าอยู่หัว (ไทยรัฐ)
 นายธานินทร์ กรัยวิเชียร องคมนตรี เป็นประธาน เปิดงานนิทรรศการเฉลิมพระเกียรติพระบาทสมเด็จพระเจ้าอยู่หัว จัดเต็มพื้นที่ห้องประชุมอิมแพค เมืองทองธานี ประกอบด้วย พระราชประวัติ พระราชกรณียกิจอันยาวนาน และพระอัจฉริยภาพในด้านต่าง ๆ  (ไทยรัฐ)

 วันพฤหัสบดีที่ 25 พฤษภาคม 2549 
 พระบาทสมเด็จพระเจ้าอยู่หัว พระราชทานพระบรมราชวโรกาสให้ผู้นำ 3 เหล่าทัพ เข้าเฝ้าฯ เพื่อกราบบังคมทูลรายงานผลการปฏิบัติงาน ช่วยเหลือผู้ประสบภัยน้ำท่วมในภาคเหนือ พร้อมกับรับพระราชทานพระราชดำริเพิ่มเติม เพื่อบรรเทาความเดือดร้อนแก่ราษฎร ทรงย้ำให้เร่งแก้ไขปัญหาการสื่อสารที่ขัดข้อง เพื่อให้สามารถเข้าไปช่วยเหลือผู้ประสบภัยโดยเร็วที่สุด (กปส.) 
 การประชุมร่วมระหว่าง กกต. กับพรรคการเมือง 22 พรรค ที่ประชุมมีมติ 8 พรรคเห็นพ้องเลื่อนวันเลือกตั้งเป็นวันที่ 15 ต.ค. (กปส.) 
 นายกรัฐมนตรีเชื่อว่า รอยร้าวบนพื้นอาคารผู้โดยสารท่าอากาศยานสุวรรณภูมิ จะแก้ไขทันเปิดใช้เชิงพาณิชย์ภายในปลายเดือนกันยายน (กปส.) 

 วันอังคารที่ 23 พฤษภาคม 2549 
 พ.ต.ท.ทักษิณ ชินวัตร กลับมาทำหน้าที่นายกรัฐมนตรีอีกครั้ง ท่ามกลางการทัดทานจากหลายฝ่าย ขณะที่โฆษกประจำสำนักนายกรัฐมนตรี แถลงว่าขณะนี้อยู่ในสถานการณ์ที่เปลี่ยนแปลงไป ไม่สามารถมีรัฐบาลใหม่ได้ภายใน 30 วัน หลังเลือกตั้ง และจะมีการแจ้งต่อที่ประชุมคณะรัฐมนตรี เพื่อให้แจ้งไปยังหน่วยงานต่าง ๆ ได้ทราบ (กปส.) 
 ฝนตกหนักน้ำป่าไหลหลากในภาคเหนือตอนล่าง ทำให้น้ำท่วมฉับพลันพื้นที่หลายอำเภอในจังหวัดอุตรดิตถ์ แพร่ น่าน สุโขทัย (มติชน)

 วันจันทร์ที่ 22 พฤษภาคม 2549 
 รองโฆษกพรรคไทยรักไทย ปฏิเสธแผนการปกครองประเทศที่เรียกว่าปฏิญญาฟินแลนด์ ว่าเป็นการสร้างข่าวที่เป็นความเท็จ สร้างความเสื่อมเสียให้กับพรรคและหัวหน้าพรรค พร้อมขู่ว่าจะฟ้องร้องดำเนินคดีกับนายโสภณ สุภาพงษ์ อดีต ส.ว. กทม.นาย สนธิ ลิ้มทองกุล แกนนำกลุ่มพันธมิตรประชาชนเพื่อประชาธิปไตย และนายคำนูณ สิทธิสมาน คอลัมนิสต์หนังสือพิมพ์ผู้จัดการ (กปส.) 

 วันอาทิตย์ที่ 21 พฤษภาคม 2549 
 พลตำรวจเอกชิดชัย วรรณสถิตย์ รองนายกรัฐมนตรี และรัฐมนตรีว่าการกระทรวงยุติธรรม ยอมรับว่าเหตุทำร้ายครูใน จ.นราธิวาส คล้ายคลึงกับเหตุการณ์จับ 2 นาวิกโยธินที่ ต.ตันหยงลิมอ (กปส.) 
 ประชาชนจำนวนมาก ร่วมสักการบูชาองค์ท้าวมหาพรหมองค์ใหม่ ณ ศาลท่านท้าวมหาพรหม โรงแรมเอราวัณ โดยมี พ.ต.ท.ทักษิณ ชินวัตร เป็นประธานอัญเชิญขึ้นประดิษฐาน (กปส.) 
 ชาวมอนเตเนโกรได้ออกไปใช้สิทธิ์ลงประชามติเพื่อแยกมอนเตเนโกรออกจากเซอร์เบีย ผลปรากฏว่าประชาชนส่วนใหญ่สนับสนุนการแยกตัว (กปส.) 

 วันเสาร์ที่ 20 พฤษภาคม 2549 
 แพทย์โรงพยาบาลสงขลานครินทร์ กำลังให้ความช่วยเหลือครูโรงเรียนบ้านกูจิงลือปะ ต.เฉลิม อ.ระแงะ จ.นราธิวาส ที่ได้รับบาดเจ็บสาหัสขณะถูกชาวบ้านจับเป็นตัวประกัน เพื่อต่อรองให้ สภ.อ.ระแงะ ปล่อยตัวผู้ต้องหาสองคนที่ถูกจับในคดีใช้อาวุธปืนสงครามโจมตีกำลังทหารนาวิกโยธิน ค่ายจุฬาภรณ์ จ.นราธิวาส ทำให้ทหารเสียชีวิต 1 นาย และบาดเจ็บสาหัส 1 นาย เมื่อวันที่ 30 มกราคม (มติชน)
 เชิด ทรงศรี หรือ เชิด พิชัยสงคราม ผู้กำกับภาพยนตร์ นักเขียนนักวิจารณ์ เจ้าของผลงานภาพยนตร์เรื่อง แผลเก่า เสียชีวิตลงด้วยโรคมะเร็งต่อมลูกหมาก และอาการไตวายที่โรงพยาบาลรามาธิบดี เมื่อวันที่ 20 พฤษภาคม เวลา 05.30 น. (มติชน)
 ดนัย อุดมโชค นักเทนนิสมืออันดับ 99 ของโลก คว้าแชมป์ เฟอร์กานา ชาลเลนเจอร์ ที่ประเทศอุซเบกิสถาน (กปส.) 
รายการเมืองไทยรายสัปดาห์สัญจรกลับมาจัดอีกครั้ง ที่สวนลุมพินี ภายใต้ชื่อใหม่ว่า "เมืองไทยรายสัปดาห์สัญจร คอนเสิร์ตการเมือง" (ที่นี่ดอตคอม)

 วันศุกร์ที่ 19 พฤษภาคม 2549 
 กระทรวงการพัฒนาสังคมและความมั่นคงของมนุษย์ เตรียมทำวิจัยภาพลักษณ์หญิงไทยในสื่อโฆษณา หลังพบผู้ผลิตมักนำผู้หญิงมาสื่อแบบไม่สร้างสรรค์ (กปส.) 
 นายอลงกรณ์ พลบุตร รองหัวหน้าพรรคประชาธิปัตย์ แถลงข่าวเปิดตัว พันเอกวินัย สมพงษ์ อดีตรัฐมนตรีว่าการกระทรวงคมนาคม และ ส.ส.บัญชีรายชื่อพรรคไทยรักไทย เข้าสังกัดเป็นสมาชิกพรรคประชาธิปัตย์ (กปส.) 
 กรมอุตุนิยมวิทยา เตือนบริเวณภาคกลาง รวมทั้ง กทม. และปริมณฑล ภาคตะวันออก และภาคใต้ จะมีฝนฟ้าคะนองเกือบทั่วไป กับมีฝนตกหนักถึงหนักมาก อาจเกิดน้ำท่วมฉับพลันและน้ำป่าไหลหลาก บริเวณที่ราบลุ่ม ที่ลาดเชิงเขา และทางน้ำไหลผ่านบริเวณพื้นที่เสี่ยงภัยในภาคใต้ (กปส.) 

 วันพุธที่ 17 พฤษภาคม 2549 
 เอแบคโพลล์สำรวจพบประชาชนส่วนใหญ่ยกย่อง พลเอกจารุภัทร เรืองสุวรรณ ที่ลาออกจากการเป็น กกต. เมื่อวันที่ 16 พ.ค. (สำนักข่าวไทย)
 ประเทศไทยและยูเนสโก ร่วมกันจัดการฝึกซ้อมระบบเตือนภัย และเตรียมเผชิญภัยคลื่นสึนามิ ในมหาสมุทรแปซิฟิก พร้อมกับอีกกว่า 30 ประเทศ (สำนักข่าวไทย)

 วันอังคารที่ 16 พฤษภาคม 2549 
 กรณีที่ผู้นับถือศาสนาคริสต์ ยื่นหนังสือต่อสำนักงานตำรวจแห่งชาติ ให้พิจารณาภาพยนตร์เรื่องรหัสลับระทึกโลก (The Da Vinci Code) ซึ่งนำเนื้อหามาจากหนังสือ "รหัสลับดาวินชี" คณะกรรมการพิจารณาภาพยนตร์ มีมติให้ฉายได้แต่ต้องตัดฉากบางฉากออก โดยเฉพาะช่วงท้ายเรื่องซึ่งมีความยาวประมาณ 10 นาที  (มติชน)

 วันจันทร์ที่ 15 พฤษภาคม 2549 
 ภูเขาไฟบนภูเขาเมราปีในอินโดนีเซีย พ่นควันและเถ้าถ่านออกมา โดยผู้คนในรัศมีเสี่ยงภัยได้อพยพออกมาตั้งแต่สุดสัปดาห์ก่อน (กปส.) 
 ที่ประชุมร่วมระหว่าง กกต. กับ 20 พรรคการเมือง มีมติกำหนดวันเลือกตั้ง ในวันที่ 22 ต.ค. และออกพระราชกฤษฎีกา ในวันที่ 22 ส.ค. เพื่อรับสมัครสมาชิกสภาผู้แทนราษฎร ในวันที่ 29 ส.ค. (กปส.) 
 หลายฝ่ายออกมายืนยันสรุปว่า วัตถุประหลาดลักษณะเป็นก้อนวุ้นคล้ายดักแด้ ที่พบในที่ต่าง ๆ ไม่ใช่สิ่งมีชีวิต แต่เป็นแผ่นเจลลดไข้ที่แช่น้ำนานจนพองตัว (กปส.) 
 คณะกรรมการประสานงานคริสตจักรโปรเตสแตนท์แห่งประเทศไทย ยื่นหนังสือต่อสำนักงานตำรวจแห่งชาติ ให้พิจารณาระงับการฉายภาพยนตร์เรื่องรหัสลับระทึกโลก (The Da Vinci Code) ซึ่งนำเนื้อหามาจากหนังสือ "รหัสลับดาวินชี" (กปส.) 
 รัฐบาลสั่งแก้ไขภาพยนตร์เรื่อง "หมากเตะโลกตะลึง" ไม่ให้กระทบความสัมพันธ์ไทย-ลาว หลังจากที่รัฐบาลลาว ขอให้ระงับการฉาย เนื่องจากเห็นว่ามีเนื้อหาดูถูกคนลาว (สำนักข่าวไทย) 
 พลเอกเรืองโรจน์ มหาศรานนท์ ผู้บัญชาการทหารสูงสุด และนายราล์ฟ แอล บอยซ์ เอกอัครราชทูตสหรัฐอเมริกาประจำประเทศไทย เป็นประธานร่วมในพิธีเปิดการฝึกคอบร้าโกลด์ 2006 ณ ลานอเนกประสงค์ กองบัญชาการ โรงเรียนเตรียมทหาร กรมยุทธศึกษาทหาร จังหวัดนครนายก (กปส.) 
 ศาลปกครองสูงสุด พิพากษายืนตามศาลปกครองกลาง ที่มีคำสั่งให้ระงับการเลือกตั้งสมาชิกสภาผู้แทนราษฎรแบบแบ่งเขตเลือกตั้ง 9 จังหวัด 14 เขตเลือกตั้งเมื่อวันที่ 29 เม.ย. ที่ผ่านมา (กปส.) 

 วันอาทิตย์ที่ 14 พฤษภาคม 2549 
 รองโฆษกพรรคไทยรักไทย แถลงว่าทีมกฎหมายของพรรค ได้เตรียมร่างหนังสือร้องต่อ กกต. เพื่อให้ส่งต่อไปยังศาลรัฐธรรมนูญให้ยุบพรรคประชาธิปัตย์ จากกรณีข้อกล่าวหาว่าพรรคประชาธิปัตย์ว่าจ้างพรรคเล็กให้ใส่ร้ายพรรคไทยรักไทย (กปส.) 
 นายสุเทพ เทือกสุบรรณ เลขาธิการพรรคประชาธิปัตย์ ยืนยันว่าไม่มีส่วนเกี่ยวข้องกับนายไทกร พลสุวรรณ ตามที่พรรคไทยรักไทยกล่าวหา และยืนยันได้ว่า พรรคประชาธิปัตย์ไม่เคยจ้างใครเพื่อล้มการเลือกตั้ง (กปส.) 
 กระทรวงสาธารณสุข เปิดเผยว่า ขณะนี้คนไทยได้ชื่อว่าดื่มสุราติดอันดับ 5 ของโลก โดยดื่มเฉลี่ยคนละ 13.59 ลิตรต่อปี แม้ว่าสุราจะมีโทษต่อร่างกายในระยะยาว (กปส.) 
 นายโคฟี อันนัน เลขาธิการสหประชาชาติ เดินทางถึงเกาหลีใต้ ซึ่งเป็นประเทศแรกของการเยือน 5 ประเทศในทวีปเอเชีย ซึ่งรวมถึงญี่ปุ่น จีน ไทย และ เวียดนาม ขณะที่ความสัมพันธ์ระหว่างญี่ปุ่นกับประเทศเพื่อนบ้านไม่ราบรื่น (กปส.) 

 วันเสาร์ที่ 13 พฤษภาคม 2549 
 ประเทศอินโดนีเซียเพิ่มการเตือนภัยภูเขาไฟเมราปีเป็นระดับสูงสุด หลังจากภูเขาไฟส่งสัญญาณของการปะทุมากขึ้นโดยพ่นขี้เถ้าร้อนและกลุ่มควันทึบสีขาวออกมาจากปากปล่องสูงถึง 400 เมตร ส่งผลให้ประชาชน 34,000 คนที่อาศัยอยู่ในเขตอันตรายต้องอพยพออกจากพื้นที่ (กปส.) 
 ประธานาธิบดีจอร์จ ดับเบิลยู บุช กล่าวปกป้องสำนักงานความมั่นคงแห่งชาติ กรณีดักฟังโทรศัพท์ประชาชนหลาย 10 ล้านคนโดยยืนยันว่า เป็นสิ่งจำเป็นเพื่อป้องกันการโจมตีจากกลุ่มอัลกออิดะห์ (กปส.) 

 วันศุกร์ที่ 12 พฤษภาคม 2549 
 ศูนย์วิจัยกสิกรไทย คาดว่าตลอดปี 2549 จะมีนักท่องเที่ยวจากประเทศจีนเดินทางมายังประเทศไทยไม่ต่ำกว่า 1 ล้านคน (กปส.) 
 พายุไต้ฝุ่นจันจูเข้าพัดกระหน่ำฟิลิปปินส์ ทำให้ต้องอพยพประชาชนออกจากภาคกลางของประเทศ (กปส.) 

 วันพฤหัสบดีที่ 11 พฤษภาคม 2549 
 สมเด็จพระบรมโอรสาธิราชฯ สยามมกุฎราชกุมาร พร้อมด้วยพระเจ้าวรวงศ์เธอ พระองค์เจ้าศรีรัศมิ์ พระวรชายาฯ และพระเจ้าหลานเธอ พระองค์เจ้าสิริวัณณวรีนารีรัตน์ เสด็จพระราชดำเนินในพิธีจรดพระนังคัลแรกนาขวัญ การเสี่ยงทายพระโคกินเลี้ยง ปีนี้พระโคเลิศ และพระโคล้ำ กินหญ้า พยากรณ์ว่าน้ำท่าจะบริบูรณ์พอควร พร้อมด้วยธัญญาหาร พลาหาร ภักษาหาร มังสาหาร อุดมสมบูรณ์ดี (กปส.) 
 ศูนย์วิจัยกสิกรไทย ระบุราคาทองคำของไทยทำสถิติสูงสุดอย่างไม่เคยปรากฏมาก่อน โดยพุ่งขึ้นถึงระดับบาทละกว่า 13,000 บาท ซึ่งนับเป็นราคาที่แพงขึ้นกว่าเท่าตัวภายในระยะเวลา 4 ปี เมื่อเทียบกับราคาทองคำตอนต้นปี 2545 ที่ซื้อขายอยู่ในระดับประมาณบาทละ 6,000 บาท ปัจจัยสำคัญคือแรงซื้อทองคำจำนวนมากจากบรรดากองทุนและนักลงทุนต่างชาติ ท่ามกลางความไม่ไว้วางใจในสถานการณ์การเมืองระหว่างประเทศ และวิกฤตราคาน้ำมันดิบในตลาดโลก
(กปส.)  (กปส.) 
 พุทธศาสนิกชนทั้งชาวไทย และชาวต่างชาติ เข้าร่วมงานสัปดาห์ส่งเสริมพระพุทธศาสนา เนื่องในเทศกาลวันวิสาขบูชาและเวียนเทียนรอบพระบรมสารีริกธาตุ ที่มณฑลพิธีท้องสนามหลวง (กปส.) 
เกิดเหตุมีวัตถุประหลาดคล้ายวุ้นหรือเจลลี่เรืองแสงได้ ตกลงมาจากฟ้าหลังฝนตกที่อำเภอลานสัก จังหวัดอุทัยธานี สร้างความฮือฮาเป็นอย่างมากว่าเป็นสิ่งมีชีวิตประหลาดจากนอกโลก ต่อมาภายหลังได้ถูกเปิดเผยว่าเป็นเจลลดไข้ (ผู้จัดการออนไลน์) 

 วันพุธที่ 10 พฤษภาคม 2549 
 แพทย์หญิง คุณหญิงพรทิพย์ โรจนสุนันท์ รักษาการผู้อำนวยการสถาบันนิติวิทยาศาสตร์ ยืนยันยังไม่พบศพนายสมชาย นีละไพจิตร หลังจากลงพื้นที่ตรวจสอบโครงกระดูกและชิ้นส่วนกระดูกมนุษย์ของศพนิรนาม ที่อำเภอพบพระ อำเภอแม่สอด จังหวัดตาก และอีก 300 ศพที่สุสานจีน อำเภอยะหรั่ง จังหวัดปัตตานี (กปส.) 

 วันจันทร์ที่ 8 พฤษภาคม 2549 
 นายอุระ หวังอ้อมกลาง ตุลาการศาลรัฐธรรมนูญ เปิดเผยภายหลังเสร็จสิ้นการวินิจฉัยของตุลาการศาลรัฐธรรมนูญ ว่าที่ประชุมลงมติให้การเลือกตั้ง 2 เม.ย. ไม่ชอบด้วยกฎหมาย ด้วยคะแนนเสียง 8 ต่อ 6 เสียง และควรให้มีการจัดการเลือกตั้งใหม่ ด้วยคะแนนเสียง 9 ต่อ 5 (เนชั่น)
 ประธานาธิบดีมะฮ์มูด อะฮ์มาดีเนจาด แห่งอิหร่านเขียนจดหมายถึงประธานาธิบดีจอร์จ ดับเบิลยู บุช แห่งสหรัฐอเมริกา โดยผ่านสถานทูตสวิตเซอร์แลนด์ เสนอแนวทางใหม่เพื่อแก้ไขสถานการณ์โลกที่อยู่ในภาวะเปราะบางจากปัญหาข้อพิพาทนิวเคลียร์ระหว่างอิหร่านกับสหรัฐ  นับเป็นครั้งแรกในรอบ 27 ปี ที่ผู้นำอิหร่านติดต่ออย่างเป็นทางการกับผู้นำสหรัฐ หลังรัฐบาล 2 ชาติตัดความสัมพันธ์ทางการทูตในปี พ.ศ. 2523  (เนชั่น)

 วันเสาร์ที่ 6 พฤษภาคม 2549 
 นายสุชน ชาลีเครือ ประธานวุฒิสภา สั่งการให้สำนักงานเลขาธิการวุฒิสภา นัดประชุมคณะกรรมการที่ปรึกษากฎหมายประธานวุฒิสภา ในวันที่ 8 พฤษภาคม โดยจะพิจารณาประเด็นกฎหมายภายหลังศาลรัฐธรรมนูญมีคำวินิจฉัยในวันเดียวกันนี้ กรณีการดำเนินการของ กกต. ที่เกี่ยวกับการเลือกตั้ง ส.ส. ที่ผ่านมา (กปส.) 
 ฟาน วัน ขาย นายกรัฐมนตรีวัย 72 ปี ของเวียดนาม ต้องการลาออกเพื่อที่จะได้มอบตำแหน่งให้แก่ผู้สืบทอดโดยเร็ว (กปส.) 

 วันศุกร์ที่ 5 พฤษภาคม 2549 
 สหรัฐอเมริกา สหราชอาณาจักร และประเทศฝรั่งเศส ในฐานะสมาชิกถาวรในคณะมนตรีความมั่นคงแห่งสหประชาชาติ เดินหน้าผลักดันร่างมติให้ประเทศอิหร่านหยุดดำเนินโครงการนิวเคลียร์ทุกอย่างทันที รวมถึงการวิจัยและพัฒนา เป้าหมายของมติดังกล่าวคือให้ดำเนินมาตรการคว่ำบาตรอิหร่าน ถ้าอิหร่านไม่ยอมทำตามเงื่อนไข อย่างไรก็ตาม ประเทศรัสเซียซึ่งมีสิทธิยับยั้งกระบวนการลงมติใด ๆ ในคณะมนตรีความมั่นคงแห่งสหประชาชาติ ได้แสดงท่าทีไม่สนับสนุนการคว่ำบาตรหรือดำเนินการใดๆต่ออิหร่าน พร้อมระบุร่างมติของกลุ่มชาติตะวันตกไม่ใช่มาตรการบังคับลงโทษอิหร่าน ส่วนนายกรัฐมนตรี โดมินิก เดอ วิลเลอแปง แห่งฝรั่งเศส กล่าวว่า การใช้กำลังทหารจัดการอิหร่านให้หยุดโครงการพัฒนานิวเคลียร์ไม่ใช่หนทางแก้ปัญหาได้อย่างแน่นอน (ไทยรัฐ) 

 วันพฤหัสบดีที่ 4 พฤษภาคม 2549 
 บรรดาผู้นำประเทศละตินอเมริกาประกอบด้วยประธานาธิบดี ลูอิซ อินาซิโอ ลูลา ดา ซิลวา แห่งประเทศบราซิล ประธานาธิบดี ฮูโก ชาเวซ แห่งประเทศเวเนซุเอลา และประธานาธิบดีเนสเตอร์ เคิร์ชเนอร์ ของประเทศอาร์เจนตินา เตรียมประชุมกับนายอีโว โมราเลส ประธานาธิบดีประเทศโบลิเวีย ในวันที่ 4 พฤษภาคม ที่อาร์เจนตินา เพื่อเจรจาเกี่ยวกับวิกฤติพลังงานที่เกิดขึ้นหลังนายโมราเลสประกาศยึดกิจการบ่อ[ก๊าซเป็นของชาติและส่งทหารเข้ายึดบ่อก๊าซทั้ง 56 แห่งคืนจากบรรดาบริษัทต่างชาติ โดยผู้นำโบลิเวียยื่นเงื่อนไขให้เวลานักลงทุนต่างชาติ 180 วัน ในการยอมทำตามระเบียบใหม่ หรือไม่ก็เลิกล้มกิจการออกไปจากโบลิเวีย ซึ่งในช่วงเวลา 6 เดือนดังกล่าวบริษัทต่างชาติดำเนินกิจการได้ตามปกติแต่ต้องแบ่งผลประโยชน์ให้รัฐบาลโบลิเวีย 82% และ 18% ตกเป็นของต่างชาติ (ไทยรัฐ) 
 เกิดแผ่นดินไหวขนาด 7.9 ริกเตอร์ ในเขตมหาสมุทรแปซิฟิก มีศูนย์กลางที่ประเทศตองงา รู้สึกถึงแรงสั่นสะเทือนได้ตั้งแต่ประเทศนิวซีแลนด์จนถึงฮาวาย ทำให้หวาดวิตกว่าจะเกิดคลื่นยักษ์สึนามิ แบบวันที่ 26 ธันวาคม พ.ศ. 2547 

 วันพุธที่ 3 พฤษภาคม 2549 
 สหภาพแอฟริกาซึ่งทำหน้าที่เป็นตัวกลางไกล่เกลี่ยปัญหาความขัดแย้ง ระหว่างรัฐบาลประเทศซูดาน กับกลุ่มกบฏจากแคว้นดาร์ฟูร์ของซูดาน ประกาศยืดกำหนดเส้นตายออกไปอีก 48 ชม. เริ่มตั้งแต่เช้าวันที่ 1 พ.ค. หลังกลุ่มกบฏดาร์ฟูร์ ซึ่งประกอบด้วยกลุ่มขบวนการปลดปล่อยซูดาน (เอสแอลเอ็ม) กับกลุ่มขบวนการเพื่อความเสมอภาคและยุติธรรม (เจอีเอ็ม) ไม่ยอมลงนามในสัญญาสันติภาพ แม้ว่าตัวแทนฝ่ายรัฐบาลจะยืนยันว่าพร้อมลงนามในสัญญา เพื่อยุติความขัดแย้งที่ยืดเยื้อมานาน 3 ปี และเป็นผลให้มีผู้เสียชีวิตราว 3 แสนศพ พลัดถิ่น 2.4 ล้านคน (ไทยรัฐ) 

 วันจันทร์ที่ 1 พฤษภาคม 2549 
 จากกรณีที่ศาลรัฐธรรมนูญต้องวินิจฉัยการเลือกตั้ง 2 เม.ย. ให้เป็นโมฆะหรือไม่นั้น นายสมศักดิ์ เทพสุทิน รองหัวหน้าพรรคไทยรักไทย และหัวหน้ากลุ่มวังน้ำยม เชื่อว่าคงไม่น่าจะมีประเด็นอะไรให้ศาลรัฐธรรมนูญวินิจฉัยว่าเป็นโมฆะ (กปส.) 
 กองทัพอากาศไทยจะจัดการแข่งขันกีฬาการบิน ณ กองบิน 53 กองพลบินที่ 4 กองบัญชาการยุทธทางอากาศ จังหวัดประจวบคีรีขันธ์ ระหว่างวันที่ 12-14 พ.ค. เพื่อเฉลิมพระเกียรติ พระบาทสมเด็จพระเจ้าอยู่หัว ในโอกาสทรงครองสิริราชสมบัติครบ 60 ปี (กปส.) 

หมวดหมู่:พฤษภาคม
หมวดหมู่:พ.ศ. 2549